ססאר לואיס מנוטי

ססאר לואיס מנוטי (בספרדית: César Luis Menotti;‏ 5 בנובמבר 1938 – 5 במאי 2024) היה מאמן כדורגל ארגנטינאי. מנוטי, שכונה "אל פלאקו" (הרזה) הוביל את נבחרת ארגנטינה לזכייה בפעם הראשונה בתולדותיה בגביע העולם בכדורגל ב-1978 שנערך בארגנטינה. מנוטי החל לשחק כחלוץ וכקשר התקפי ב-1960 ברוסאריו סנטרל. הוא שיחק בה 3 שנים ולאחר מכן עבר לשחק בראסינג קלוב לעונה אחת. ב-1965 עבר לשחק בקבוצת הפאר הארגנטינאית בוקה ג'וניורס במדיה שיחק עד 1966. לאחר מכן יצא לשחק מחוץ לארגנטינה, תחילה בארצות הברית בה שיחק בקבוצת ניו יורק ג'נרלס ולאחר מכן בברזיל בקבוצות סנטוס וקלוב אתלטיקו ג'ובנטוס בטרם פרש בשנת 1969. קריירת האימון הארוכה של מנוטי התחילה ב-1970. קבוצתו הראשונה של מנוטי כמאמן הייתה ניואל'ס אולד בויס, יריבתה העירונית של רוסאריו סנטרל. באותה שנה עבר לאמן את הורקאן בה התפרסם לראשונה כמאמן. מושפע מסגנון משחקה של ברזיל ופלה במונדיאל 1970, הציגה קבוצתו משחק התקפי ומלהיב. בקבוצה שיחקו באותן שנים שחקנים כדוגמת מיגל אנחל ברינדיסי, רנה הואוסמן, אלפיו באסילה והקפטן חורחה קראסקוסה. תחת הדרכתו זכתה הורקאן באליפות המטרופוליטנו ב-1973. אחרי כישלונה של הנבחרת במונדיאל 1974, מונה מנוטי למאמנה. משימתו העיקרית הייתה הובלת הנבחרת לזכייה במונדיאל 1978 אשר היה אמור להיערך בארגנטינה. באותן שנים שלטה במדינה החונטה הצבאית, מה שהגביר את הלחץ על מנוטי והנבחרת. למרות זאת, הכנות הנבחרת למשחקים לא התנהלו כהלכה, בעיקר בשל התנגדותן של קבוצות מבואנוס איירס ובראשן בוקה ג'וניורס וריבר פלייט לשלוח שחקנים לנבחרת. כתוצאה מכך, ביסס מנוטי את סגל הנבחרת על שחקנים מפרובינציית סנטה פה וקורדובה. לפני תחילת המשחקים עורר מנוטי סערה גדולה אחרי שהעדיף לא לזמן את דייגו מראדונה למשחקי המונדיאל בטענה שהוא צעיר מדי. את משחקי המונדיאל פתח מנוטי בצורה טובה והשיג שני ניצחונות על הונגריה וצרפת בתוצאה 1:2 בשני המשחקים. במשחק השלישי הפסידה ארגנטינה לאיטליה 1:0 אך למרות ההפסד העפילה לשלב הבא. אחרי ניצחון 0:2 על פולין ותיקו 0:0 עם ברזיל, ארגנטינה הייתה צריכה לנצח את פרו בהפרש של 4 שערים לפחות כדי להעפיל למשחק הגמר. ארגנטינה ניצחה לבסוף 0:6 אך הניצחון עורר השערות על כך שתוצאת המשחק הוטתה. במשחק הגמר התמודדה ארגנטינה עם נבחרת הולנד, וניצחה 1:3 אחרי הארכה. כוכבה של הנבחרת במשחקים היה מריו קמפס. שנה מאוחר יותר הוביל מנוטי את הנבחרת הצעירה של ארגנטינה לזכייה במונדיאל הנוער כשמראדונה ורמון דיאס מככבים. מנוטי אימן את הנבחרת גם במונדיאל 1982 אך הנבחרת כשלה בניסיונה לשחזר את יכולתה מהמונדיאל הקודם והודחה מהמשחקים. מנוטי המשיך לאמן את הנבחרת עד 1983 בטרם עזב אותה לטובת אימון ברצלונה שגם צירפה את מראדונה לשורותיה באותה שנה. מנוטי לא הצליח להוביל את ברצלונה לאליפות ועזב לאחר שנה. בין השנים 1985 עד 1997 הספיק מנוטי לאמן את פניארול מאורוגוואי, בוקה ג'וניורס, אתלטיקו מדריד, נבחרת מקסיקו, אינדפנדיינטה וסמפדוריה. ב-2003 שב לאמן לעונה אחת את רוסאריו סנטרל. ב-2006 עבר לאמן במקסיקו, תחילה בפואבלה ולאחר מכן בטקוס. כשחקן בוקה ג'וניורס - אליפות ארגנטינה (1965) סנטוס - אליפות פאוליסטה (1968) כמאמן הורקאן - אליפות ארגנטינה (מטרופוליטנו 1973) ברצלונה - גביע המלך הספרדי, גביע הליגה, סופר קאפ ספרדי (1983) נבחרת ארגנטינה - מונדיאל 1978 נבחרת ארגנטינה הצעירה - גביע העולם עד גיל 20 1979 מדיה וקבצים בנושא ססאר לואיס מנוטי בוויקישיתוף ססאר לואיס מנוטי, באתר Transfermarkt ססאר לואיס מנוטי, באתר WorldFootball.net ססאר לואיס מנוטי, באתר National Football Teams ססאר לואיס מנוטי, באתר FootballDatabase.eu פרופיל המאמן, באתר Transfermarkt פרופיל המאמן באתר BDFutbol